Karlakór St. Basil dómkirkjunnar ásamt skipuleggjendum hátíðarinnar . Reykholtshátíð fór fram í síðustu viku að viðstöddu fjölmenni . Hátíðin er árlegur viðburður í Reykholti en hún hefur verið haldin síðan 1997 . Klassísk tónlist er í fyrrirúmi og iðulega kemur fjöldi innlendra og erlendra listamanna og flytur tónlist sína í Reykholti . Að sögn Steinunnar Birnu Ragnarsdóttur stofnanda og stjórnanda hátíðarinnar , var hátíðin afar vel sótt . Hún taldi að um 1.000 manns hefðu mætt allt í allt . „ Það verður að teljast nokkuð gott fyrir klassíska tónlistarhátíð á Íslandi held ég , ” segir Steinunn . „ Þetta var alveg tóm hamingja , mikil stemning og ánægja meðal flytjenda og gesta . ” Flytjendur að þessu sinni voru : Auður Hafsteinsdóttir fiðluleikari , Bryndís Halla Gylfadóttir sellóleikari , Donald Kaasch tenór , Karlakór St. Basil dómkirkjunnar í Moskvu , Kammerhópur hljómsveitarinnar Virtuosi di Praga , Þórunn Ósk Marínósdóttir víóluleikari og Pálína Árnadóttir fiðluleikari . Alls voru sex tónleikar haldnir á hverju kvöldi frá miðvikudegi til og með sunnudegi en þá var einnig hátíðarmessa í Reykholtskirkju þar sem Dr. Sigurbjörn Einarsson biskup predikaði en séra Brynjólfur Gíslason , séra Flóki Kristinsson , séra Geir Waage og séra Þorbjörn Hlynur Árnason prófastur þjónuðu til altaris .